C 206/9

KOMISIJOS ĮGYVENDINIMO SPRENDIMAS

2017 m. birželio 29 d.

dėl vyno sektoriaus produkto [Vacqueyras (SKVN)] specifikacijos pakeitimo paraiškos, numatytos Europos Parlamento ir Tarybos reglamento (ES) Nr. 1308/2013 105 straipsnyje, paskelbimo Europos Sąjungos oficialiajame leidinyje

(2017/C 206/04)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 97 straipsnio 3 dalį,

kadangi:

NUSPRENDĖ:

Vienintelis straipsnis

Pagal Reglamento (ES) Nr. 1308/2013 105 straipsnį pateikta produkto „Vacqueyras“ (SKVN) specifikacijos pakeitimo paraiška pateikiama šio spendimo priede.

Remiantis Reglamento (ES) Nr. 1308/2013 98 straipsniu, per du mėnesius nuo šio sprendimo paskelbimo dienos Europos Sąjungos oficialiajame leidinyje galima paprieštarauti šio straipsnio pirmoje pastraipoje nurodyto pavadinimo specifikacijos pakeitimui.

(1) OL L 347, 2013 12 20, p. 671.

PRIEDAS

SPECIFIKACIJOS PAKEITIMO PARAIŠKA

„VACQUEYRAS“

AOP-FR-A0151-AM01

Paraiškos pateikimo data: 2015 m. gruodžio 3 d.

1. Pakeitimui taikomos taisyklės

Reglamento (ES) Nr. 1308/2013 105 straipsnis. Reikšmingas pakeitimas

2. Pakeitimo aprašymas ir pagrindimas

2.1. Taisyklės, susijusios su vynuogių veislėmis ir ūkiais

Produkto specifikacijos V punkte nustatytos atskirų patvirtintų vynuogių veislių proporcinės dalys ūkiuose. Raudoniesiems vynams taikomos tokios taisyklės:

— pagrindinės veislės turi sudaryti 90 % arba daugiau visų auginamų vynuogių,

— „Grenache N“ veislės augalai turi sudaryti 50 % arba daugiau visų auginamų vynuogių,

— „Mourvèdre N“ ir „Syrah N“ veislių augalai kartu turi sudaryti 20 % arba daugiau visų auginamų vynuogių.

Su raudonaisiais vynais susijusios nuostatos keičiamos, tačiau jos taikomos tik vynuogių augintojams, kurie patys vyno negamina ir kurių bendras auginamų vynuogių plotas (visų spalvų kartu) nustatytoje SKVN „Vacqueyras“ geografinėje vietovėje yra mažesnis nei 1,5 ha.

Pirmiau nurodytos su vynuogių veislėmis susijusios taisyklės nepritaikytos smulkiems ūkiams, kurie dažniausiai sudaryti iš kelių sklypų ir kuriuose vynas negaminamas.

Šis pakeitimas neturi poveikio bendrajam dokumentui.

2.2. Vynuogių auginimo metodai

Specifikacijos VI punkto 2 dalies antra įtrauka, „nuo rugsėjo 1 d. iki vasario 1 d. savaiminė augmenija kontroliuojama mechaninėmis priemonėmis arba naudojant įrangą, kuri leistų apdorojimo produktus naudoti tiksliai nustatytoje vietoje“, pakeičiama šiomis nuostatomis: „Ne mažiau kaip 60 % tarp dviejų eilių esančio ploto žemė įdirbama, apsėjama žole arba leidžiama augti ten jau esančiai savaiminei augmenijai. Pastaruoju atveju savaiminė augmenija kontroliuojama mechaninėmis priemonėmis arba naudojant įrangą, kuri leistų apdorojimo produktus naudoti tiksliai nustatytoje vietoje.“

Pareiškėjų grupė norėtų, kad dirvožemis būtų mechaniškai apdorojamas visus metus ir kad nebeliktų tuščių dirvos plotų.

Šis pakeitimas neturi poveikio bendrajam dokumentui.

2.3. Analizės standartai

Pakeista specifikacijos IX punkto 1 dalies c papunktyje nustatyta raudonųjų vynų spalvos sodrumo vertė (buvo 6, dabar – 5).

Šis pakeitimas būtinas, nes dabartinė riba yra pernelyg aukšta, todėl būna, kad vynai, gaminami daugiausia iš „Grenache N“ (pagrindinės šios geografinės nuorodos raudoniesiems vynams naudojamos vynuogių veislės) veislės vynuogių, neatitinka šio reikalavimo. Šių vynuogių spalva nėra labai ryški (nes jose mažai antocianinų), todėl vyno spalva niekad nebūna labai sodri.

2.4. Kiti pakeitimai

Rengiant šią pakeitimo paraišką buvo atsižvelgta į naujas „e-Ambrosia“ programinėje įrangoje nustatytas redagavimo taisykles ir atnaujintas bendrasis dokumentas.

BENDRASIS DOKUMENTAS

1. Pavadinimas

„Vacqueyras“

2. Geografinės nuorodos tipas

SKVN – saugoma kilmės vietos nuoroda

3. Vynuogių produktų kategorijos

1. Vynas

4. Vyno (-ų) aprašymas

Neputojantys baltieji vynai

Baltieji vynai sudaro nedidelę produkcijos dalį, tačiau pasižymi išskirtinėmis savybėmis. Dažniausiai jiems būdingas gėlių aromatas, kartais juntamas citrusinių vaisių aromatas. Ragaujant dėl savo sudėties ir jaunumo šis vynas būna stipraus aromato ir ilgai išliekantis burnoje.

Baltieji vynai gaminami iš „Bourboulenc B“, „Clairette B“, „Grenache blanc B“, „Marsanne B“, „Roussanne B“ ir „Viognier B“ vynuogių veislių.

Minimali natūrali alkoholio koncentracija tūrio procentais: 12 %.

Išpilstant:

— fermentuojamo cukraus kiekis ≤ 3 g/l, jei minimali natūrali alkoholio koncentracija tūrio procentais ≤ 14 %,

— fermentuojamo cukraus kiekis ≤ 4 g/l, jei minimali natūrali alkoholio koncentracija tūrio procentais > 14 %.

Didžiausia bendra alkoholio koncentracija (tūrio %): 14.

Didžiausias lakiųjų rūgščių kiekis (miliekvivalentais viename litre): 14,28.

Kiti analizės kriterijai atitinka ES teisės aktuose nustatytus reikalavimus.

Neputojantys raudonieji vynai

Raudonieji vynai sudaro didžiąją produkcijos dalį. Jų kokybė labai priklauso nuo įvairių tipų dirvožemio, kuriame auga vynuogės. Dažniausiai jie gaminami iš „Grenache N“, „Mourvèdre N“ ir „Syrah N“ vynuogių veislių.

Jie pasižymi specifinėmis savybėmis, visų pirma dėl ilgo brandinimo etapo, nors jis ir nėra privalomas. Daugialypių aromatų, iš kurių labiausiai juntamas raudonų ir juodų uogų aromatas, persirpusių, cukruje konservuotų uogų arba uogienės aromatas.

Ilgiau brandinamas vynas įgauna prieskonių ir gyvūnų (odos, laukinių žvėrių ir pan.) aromatą. Ragaujamas vynas būna sodrus, ilgai juntamo stipraus skonio, su daug taninų, tačiau dėl jų netampa nemalonaus skonio. Šie vynai tinka laikyti, nes būna stipraus, ilgai išliekančio ir malonaus skonio.

Minimali natūrali alkoholio koncentracija tūrio procentais 12,5 %.

Išpilstant:

— fermentuojamo cukraus kiekis ≤ 3 g/l, jei minimali natūrali alkoholio koncentracija tūrio procentais ≤ 14 %,

— fermentuojamo cukraus kiekis ≤ 4 g/l, jei minimali natūrali alkoholio koncentracija tūrio procentais > 14 %,

— obuolių rūgšties kiekis ≤ 0,4 g/l,

— spalvos sodrumas ≥ 5 (optinis tankis (OT) 420 nm + OT 520 nm + OT 620 nm),

— bendras polifenolių kiekis (OT 280 nm) ≥ 45.

Didžiausia bendra alkoholio koncentracija (tūrio %): 14.

Didžiausias lakiųjų rūgščių kiekis (miliekvivalentais viename litre): 17,35.

Kiti analizės kriterijai atitinka ES teisės aktuose nustatytus reikalavimus.

Neputojantys rožiniai vynai

Rožinių vynų, kaip ir baltųjų, gaminama mažai. Jiems būdinga gana ryški spalva, gana didelis alkoholio kiekis, šie vynai būna stiprūs, dažniausiai vaisių skonio. Daugiausia gaminami iš „Grenache N“, „Mourvèdre N“ ir „Syrah N“ vynuogių veislių. Ilgai burnoje išliekančio aromato.

Minimali natūrali alkoholio koncentracija tūrio procentais 12 %.

Išpilstant:

— fermentuojamo cukraus kiekis ≤ 3 g/l, jei minimali natūrali alkoholio koncentracija tūrio procentais ≤ 14 %,

— fermentuojamo cukraus kiekis ≤ 4 g/l, jei minimali natūrali alkoholio koncentracija tūrio procentais > 14 %.

Didžiausia bendra alkoholio koncentracija (tūrio %): 14.

Didžiausias lakiųjų rūgščių kiekis (miliekvivalentais viename litre): 14,28.

Kiti analizės kriterijai atitinka ES teisės aktuose nustatytus reikalavimus.

5. Vyno gamybos metodai

a. Pagrindiniai vynininkystės metodai

Vynininkystės metodai

Gamybai taikomi apribojimai

Draudžiama naudoti medžio skiedras.

Gaminant rožinius vynus draudžiama naudoti vyno gamybai skirtus anglies preparatus (ir atskirai, ir kartu su kitais preparatais).

Atstumas tarp eilių ir tarp augalų

Auginimo praktika

Atstumas tarp eilių negali būti didesnis kaip 2,50 metro;

kiekvienam sodiniui skirtas maksimalus plotas – 2,50 kv. m. Atstumas tarp augalų toje pačioje eilėje yra 0,85–1,20 m.

Vynuogių genėjimas

Auginimo praktika

Vynmedžiai genimi, kad išliktų žemi (genima Gobelet arba Royat metodu), paliekamos ne daugiau kaip šešios ataugos. Ant kiekvienos ataugos būna ne daugiau kaip du pumpurai.

Genint Royat metodu, šakų formavimosi arba ataugimo laikotarpis trunka ne ilgiau kaip dvejus metus. Per tą laiką ant ilgų Royat metodu nugenėto vynuogienojo šakų galima palikti ne daugiau kaip aštuonis pumpurus ir ataugas su ne daugiau kaip dviem pumpurais.

„Viognier B“ veislės vynuogienojai gali būti genimi:

— įprastu Royat metodu, kai paliekama viena ilga šaka su ne daugiau kaip aštuoniais pumpurais ir viena arba dvi ataugos su ne daugiau kaip dviem pumpurais,

— Royat metodu, kai paliekamos dvi ilgos šakos, kiekviena su ne daugiau kaip šešiais pumpurais, ir viena arba dvi ataugos su ne daugiau kaip dviem pumpurais.

Drėkinimas

Auginimo praktika

Vynuogyną leidžiama laistyti.

b. Didžiausias gamybos kiekis

40 hektolitrų iš vieno hektaro

6. Nustatyta vietovė

Vynuogių derlius nuimamas, vyndaryste užsiimama, o vynai gaminami ir brandinami Vokliūzo departamento Sarjano (Sarrians) ir Vakera (Vacqueyras) komunose.

7. Pagrindinės vyninių vynuogių veislės

„Viognier B“

„Bourboulenc B“

„Grenache N“

„Grenache blanc B“

„Clairette B“

„Cinsaut N“

„Mourvèdre N“

„Marsanne B“

„Syrah N“

„Roussanne B“

8. Ryšys (-iai) su geografine vietove

Saugomos kilmės vietos nuorodos „Vacqueyras“, kurios vynai pripažįstami kaip geriausi Ronos slėnio vynai, geografinė vietovė yra pietinės Ronos slėnio dalies vynuogynuose. Tai viena iš Dentelles de Montmirail kalkakmenio masyvą supančių sričių. Šie susižavėjimą keliantys kalnai („mons mirabilis“) nuo Alpių pusės įsiterpia į Ronos slėnį ir iš dalies padalija jį iš rytų į vakarus.

Geografinė vietovė apima Vokliūzo departamento Sarjano ir Vakera komunas. „Vacqueyras“ vietovės pavadinimas kilo iš senojo „Vallis Quadreria“, kuris reiškė akmeningą slėnį, kuriame vynmedžiai daugiausia buvo sodinami plačiose palei Uvezo upę įrengtose aikštelėse, 60–160 metrų aukštyje. Čia vyrauja šiltas ir sausas Viduržemio jūros klimatas, visus metus būna saulėta. Kritulių mažai, tačiau jie labai nereguliarūs, kartais daug lyja lygiadienių metu. Be to, didžiąją metų dalį (daugiau nei 100 dienų per metus) geografinėje vietovėje pučia stiprus ir šaltas šiaurės vėjas mistralis.

Vietovės gamtiniai veiksniai palankūs vynuogėms auginti ir visoms geriausioms jų savybėms atsiskleisti: dirvožemis pralaidus (smėlis, smiltainis, akmenukai), jo pagrindas dažnai būna molingas, todėl sausros laikotarpiais jame sukaupiama vandens atsargų. Be to, šiltas Viduržemio jūros klimatas ir nuo Dentelles de Montmirail masyvo atslenkanti vėsa sudaro geras sąlygas vynuogėms sunokti. Temperatūrų svyravimai nedideli, mistralio vėjas apsaugo nuo grybelinių ligų ir jų plitimo. Labai svarbūs ir žmogiškieji veiksniai: iš kartos į kartą perduodama vyninių vynuogių auginimo ir vynininkystės patirtis. Taigi saugoma kilmės vietos nuoroda žymimi „Vacqueyras“ vynai yra glaudžiai susiję su šia geografine vietove ir jos ypatumais.

Šios sąsajos ypač akivaizdžios, kai kalbama apie raudonųjų vynų gamybą. Šie vynai būna stiprūs ir su daug taninų (kai vynuogės užaugintos akmeningose dirvose), subtilūs ir vaisinio aromato (kai auginama smėlingame dirvožemyje), malonaus ir subalansuoto skonio (kai vyrauja akmeningas smiltainis). Dėl šių ypatybių ir sukauptos praktinės patirties bei vyno gamybos procesų, kurių metu nepažeidžiamos žaliavos savybės, raudonieji vynai pasižymi tik jiems būdingomis savybėmis.

Kita šios geografinės vietovės ypatybė – čia gaminami baltieji ir rožiniai vynai taip pat laikomi puikios kokybės vynais (paprastai toje pačioje auginimo teritorijoje taip nutinka retai), jų kokybei įtaką daro tie patys gamtiniai veiksniai ir gamybos tradicijos.

„Vacqueyras“ vynuogynai, liudijantys apie svarbias ir išsaugotas su žemės ūkiu susijusias kaimo tradicijas, šiandien yra plačiai žinomi dėl jų puoselėtojų vynų gamybos įgūdžių ir tradicijų bei jų kokybės.

9. Kitos pagrindinės sąlygos

Stambesnė geografinė vietovė

Teisinis pagrindas:

Nacionalinės teisės aktai

Papildomų reikalavimų rūšis:

Papildomos nuostatos dėl ženklinimo

Sąlygos aprašymas:

Vynų, kuriems suteikta saugoma geografinė nuoroda, etiketėse galima nurodyti stambesnę geografinę vietovę „Cru des Côtes du Rhône“ arba „Vignobles de la Vallée du Rhône“. Stambesnės geografinės vietovės „Vignobles de la Vallée du Rhône“ naudojimo sąlygos išsamiau išdėstytos įvairių suinteresuotų produkto apsaugos ir valdymo įstaigų pasirašytame susitarime dėl stambesnės geografinės vietovės naudojimo.

Arčiausiai esanti vietovė

Teisinis pagrindas:

Nacionalinės teisės aktai

Papildomų reikalavimų rūšis:

Su gamyba nustatytoje geografinėje vietovėje susijusi nukrypti leidžianti nuostata

Sąlygos aprašymas:

Arčiausiai esanti vietovė, kuriai taikoma su vyndaryste, vyno gamyba ir brandinimu susijusi nukrypti leidžianti nuostata, apima šių komunų teritoriją:

Ardešo departamentas: 2 komunos;

Dromo departamentas: 5 komunos;

Ronos departamentas: 3 komunos;

Vokliūzo departamentas: 59 komunos.

Išsamus kiekvieno departamento komunų sąrašas pateikiamas produkto specifikacijoje.

10. Nuoroda į produkto specifikaciją

https://info.agriculture.gouv.fr/gedei/site/bo-agri/document_administratif-5cae91ee-7281-49fb-a01b-3d1fff4f78ec